Tilsynet med indsamling af data i Forsvarets internetsikkerhed blev forsinket i over to år.

I mere end to år har først Forsvarsministeriet og siden Forsvarets Efterretningstjeneste (FE) kunnet overvåge og indsamle borgeres og myndigheders følsomme oplysninger uden tilsyn eller kontrol. Det skriver Politiken.

Ifølge avisen skyldes det manglende tilsyn organisatorisk og juridisk rod i kølvandet på regeringsskiftet i 2011.

I juni 2011 blev statens civile internetovervågning flyttet fra Videnskabsministeriet til Forsvarsministeriet. Der skulle ifølge loven føres tilsyn med internetsikkerhedstjenesten GovCert, som overvåger tilsluttede myndigheders internettrafik og digital kommunikation. Men sådan et tilsyn blev først oprettet i september 2013, skriver Politiken.

Forsvarsminister Nicolai Wammen (S) vil med et nyt lovforslag for den nationale IT-sikkerhedsmyndighed Center for Cybersikkerhed, der er nedsat under FE, råde bod på områdets ujævne retsgrundlag. Lovforslaget er ifølge Politiken blevet udsat på ubestemt tid, efter det er blevet kritiseret for ikke at sikre borgernes retssikkerhed.

»Det her er mildest talt ikke betryggende. Med så vidtgående beføjelser, som GovCert har, og Center for Cybersikkerhed har fået, må man som minimum kræve et klart lovgrundlag og et effektivt tilsyn,« siger professor i IT-ret ved Aalborg Universitet Søren Sandfeld Jakobsen til avisen.

IT-ordfører for Venstre Michael Aastrup (V) er skuffet over det manglende tilsyn.

»Det er alfa og omega, at vi har et uafhængigt tilsyn og en demokratisk kontrol af retssikkerheden,« siger han.

Formand for Rådet for Digital Sikkerhed Birgitte Kofod Olsen finder ligeledes det manglende tilsyn med GovCert dybt kritisabelt. Hun kritiserer også, at Center for Cybersikkerhed skal høre under efterretningstjenesten.

»GovCert fik meget vidtgående beføjelser, da man jo bryder med meddelelseshemmeligheden i grundloven. Samtidig har der ikke været lovhjemmel, men kun administrative retningslinjer bag Center for Cybersikkerhed. I det øjeblik, man lægger noget ind under efterretningstjenesten, er det et rum, hvor de sædvanlige retsgarantier og forvaltningskrav tilsidesættes, og så må man kræve, at det hviler på en politisk beslutning,« siger hun til Politiken.

Forsvarsministeren vil ifølge Politiken ikke kommentere sagen om det manglende tilsyn. Men han slår fast, at det alene er op til regeringen, hvor GovCert skal høre under.